DEĊIŻJONI TAL-KUMMISSJONI
tat-18 ta' Marzu 2009
dwar l-adattament tal-koeffiċjenti korrettivi applikabbli mill-1 ta’ Frar 2008, l-1 ta’ Marzu 2008, l-1 ta’ April 2008, l-1 ta’ Mejju 2008 u l-1 ta’ Ġunju 2008 għar-remunerazzjonijiet tal-uffiċjali, l-aġenti temporanji u l-aġenti b’kuntratt tal-Komunitajiet Ewropej li jaħdmu f’pajjiżi terzi
(2009/295/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolamenti tal-Persunal tal-Uffiċjali tal-Komunitajiet Ewropej u l-kundizzjonijiet ta’ impjieg applikabbli għall-aġenti oħrajn ta’ dawn il-Komunitajiet, stabbiliti mir-Regolament (KEE, Euratom, KEFA) Nru 259/68 (1), u b’mod speċjali l-Artikolu 13(2), tal-Anness X tiegħu,
Billi:
(1)
Permezz tar-Regolament tal-Kunsill (KE) Nru 624/2008 (2), bl-applikazzjoni tal-Artikolu 13(1), tal-Anness X tar-Regolamenti tal-Persunal, ġew stabbiliti l-koeffiċjenti korrettivi li jaffettwaw ir-remunerazzjonijiet imħallsa, mill-1 ta’ Lulju 2007, fil-munita tal-pajjiż tax-xogħol tagħhom, lill-uffiċjali, l-aġenti temporanji u l-aġenti b’kuntratt tal-Komunitajiet Ewropej li jaħdmu f’pajjiżi terzi.
(2)
Jeħtieġ li jiġu adattati, f’konformità mal-Artikolu 13(2) tal-Anness X tar-Regolamenti tal-Persunal, mill-1 ta’ Frar 2008, l-1 ta’ Marzu 2008, l-1 ta’ April 2008, l-1 ta’ Mejju 2008 u l-1 ta’ Ġunju 2008, uħud minn dawn il-koeffiċjenti korrettivi, minħabba li minn statistika li għandha l-Kummissjoni, joħroġ fid-deher li f’ċerti pajjiżi terzi l-varjazzjoni fl-għoli tal-ħajja, ikkalkulata skont il-koeffiċjent korrettiv u r-rata tal-kambju korrispondenti, qabżet il-5 % minn meta ġiet stabbilita jew adattata l-aħħar,
IDDEĊIDIET KIF ĠEJ:
Artikolu Uniku
Il-koeffiċjenti korrettivi applikabbli għar-remunerazzjonijiet tal-uffiċjali, l-aġenti temporanji u l-aġenti b’kuntratt tal-Komunitajiet Ewropej li jaħdmu f’pajjiżi terzi, imħallsa fil-munita tal-pajjiż tax-xogħol tagħhom, huma adattati għal ċerti pajjiżi, indikati fl-Anness. Dan l-Anness jinkludi ħames tabelli ta’ kull xahar li jindikaw il-pajjiżi kkonċernati kif ukoll id-dati suċċessivi għall-applikazzjoni f’kull pajjiż (l-1 ta’ Frar 2008, l-1 ta’ Marzu 2008, l-1 ta’ April 2008, l-1 ta’ Mejju 2008 u l-1 ta’ Ġunju 2008).
Ir-rati tal-kambju użati għall-kalkolu ta’ dawn ir-remunerazzjonijiet huma stabbiliti f’konformità mal-modalitajiet ta’ implimentazzjoni tar-Regolament Finanzjarju u jikkorrispondu mad-dati differenti indikati fl-ewwel paragrafu.
Magħmula fi Brussell, 18 ta’ Marzu 2009.